钦定古今图书集成/明伦汇编/氏族典/第613卷 > 《廖用贤尚友录》 > 仆散安贞
## 钦定古今图书集成/明伦汇编/氏族典/第613卷 > 《廖用贤尚友录》 > 仆散安贞

按《金史仆散安贞传》：“安贞本名阿海，父揆，尚韩国公
主。安贞复尚邢国长公主，加驸马都尉，历邳淄、涿州
刺史，拱卫直都指挥使。贞祐初，除山东路统军安抚
等使。杨安儿亡归山东，与张汝楫聚党，攻劫州县，山
东大扰。安贞至益都，败安儿于城东，莱州徐汝贤以
城降安儿，贼势复振，遂僭号，置官属，改元天顺。安贞”
军昌邑东，徐汝贤等来拒战，杀贼数万，遂复莱州，斩
徐汝贤及诸贼将以徇。安儿脱身走，后安儿与汲政
等乘舟入海，舟人曲成等击之，坠水死。安贞迁枢密
副使，行院于徐州。兴定二年，议和于宋，宋人不受，以
安贞权参知政事，行尚书省元帅府，分道伐宋，败之。
五年，复伐宋，出息州。宋兵溃至黄州，进克蕲州。安贞
每获宋壮士，辄释不杀，无虑数万。六月甲寅朔，尚书
省奏安贞谋叛，令覆案之。戊寅，并其二子杀之。

===仆散留家===按《金史宣宗本纪》：“贞祐三年二月，山东宣抚使仆散
安贞遣提控仆散留家等破贼杨安儿。”